OBRAZLOŽITVENI MEMORANDUM

Evropska unija je 31. januarja 2011 sklenila, da bo začela posvetovanja z Republiko Gvinejo Bissau po členu 96 revidiranega Sporazuma iz Cotonouja. To je sklenila po dogodkih, do katerih je prišlo po 1. aprilu 2010. Na ta dan je na ukaz generala Antonia Indjaija, namestnika poveljnika generalštaba vojske, skupina uporniških vojakov prijela admirala Joséja Zamoro Induto, poveljnika generalštaba vojske, in predsednika vlade Gvineje Bissau. Po tem uporu je general Indjai zavzel mesto poveljnika generalštaba vojske, preden je bil 25. junija 2010 nanj na predlog vlade uradno imenovan z odlokom predsednika.

Imenovanje admirala Buba Naja Tchuta za vodjo mornarice 8. oktobra 2010 je pomenil še en odmik od dobrega vodenja države. Admiral Na Tchuto je imel po uporu 1. aprila razdiralno vlogo, zaradi česar so ga mednarodni partnerji kaznovali za njegovo domnevno sodelovanje pri nezakonitih dejavnostih.

Evropska unija meni, da je bil upor 1. aprila 2010 in poznejše imenovanje njegovih glavnih pobudnikov na visoke pozicije vojaške hierarhije izjemno huda in groba kršitev bistvenih elementov iz člena 9 Sporazuma iz Cotonouja (spoštovanje demokratičnih načel) ter posebno nujen primer v skladu s členom 96(2)(b) Sporazuma. Zato je bil organom Gvineje-Bissau 2. februarja 2011 poslan dopis, v katerem so bili povabljeni na posvetovanja.

Vlada Gvineje-Bissau je v odgovor na zaskrbljenost, ki jo je v dopisu z vabilom izrazila EU, oblikovala odbor za priprave na posvetovanja. Na dan posvetovanj je bilo mogoče zaznati določen napredek, in sicer sprejetje časovnega načrta za reformo varnostnega sektorja, sprejetega na vrhu Gospodarske skupnosti zahodnoafriških držav (ECOWAS), ki je potekal 23. in 24. marca 2011, odobritev operativnega načrta za izvajanje reforme varnostnega sektorja ter tudi uraden in dejanski začetek misije Angole (MISSANG) za podporo omenjene reforme.

Uvodni sestanek posvetovanj je potekal 29. marca 2011 v Bruslju. Delegacijo Gvineje-Bissau so sestavljali predsednik vlade in njeni člani. Delegacija AKP, ki vključuje prijateljske države Gvineje-Bissau, Afriška unija, ECOWAS in skupnost portugalsko govorečih držav (CPLP) so se posvetovanj udeležile kot opazovalke.

Na omenjeni seji je Gvineja-Bissau udeležencem predstavila svoje predloge za zagotovitev postopne prevlade civilne oblasti, izboljšanje demokratičnega upravljanja, zagotovitev spoštovanja ustavne ureditve in pravne države ter tudi za boj proti praksi nekaznovanja in organiziranemu kriminalu.

Zaveze, ki jih je sprejela Gvineja-Bissau zajemajo zlasti:

- popolnoma neodvisno ter v ustreznih materialnih in varnostnih pogojih izvesti in zaključiti preiskave in sodne postopke v zvezi z umori marca in junija 2009;

- dejansko začeti izvajati reformo varnostnega sektorja na podlagi strategije, ki jo je odobril nacionalni parlament, in zakonodajni paket, oblikovan s podporo misije SVOP Evropske unije;

- obnoviti vojaško hierarhijo, da se zagotovi, da bodo na visoka poveljniška mesta imenovane osebe, ki niso sodelovale v protiustavnem ali nezakonitem ravnanju ali nasilju, v skladu z ugotovitvami in priporočili iz časovnega načrta ECOWAS za reformo varnostnega sektorja;

- odobriti strokovno misijo, ki je bila pripravljena na podlagi razpisa ECOWAS, CPLP in drugih partnerjev, ter ji omogočiti podpiranje reforme varnostnega sektorja in zagotavljanje zavarovanja političnih akterjev;

- pripraviti, sprejeti in dejansko začeti izvajati nacionalne operativne načrte za izvajanje reforme varnostnega sektorja in boj proti trgovini z drogami;

- izboljšati upravno in finančno vodenje civilnih in vojaških kadrov ter ukrepe za boj proti pranju denarja.

Evropska unija se je z ugotovitvami iz izmenjav seznanila z navedenimi zavezami. Predstavnike Gvineje-Bissau je pozvala, naj takoj začnejo preiskave in sodne postopke v zvezi z dogodki 1. aprila 2010, da se okrepi boj proti praksi nekaznovanja, in predlaga podrobnejši časovni razpored uresničevanja zavez v skladu z roki, določenimi v časovnem načrtu ECOWAS.

Da bi se spet začeli spoštovati temeljni elementi Sporazuma iz Cotonouja, se v skladu s členom 96(2)(c) Sporazuma predlaga, da se sprejmejo ustrezni ukrepi za postopno ponovno vzpostavitev sodelovanja, da se podpre postopek krepitve pravne države in demokratično upravljanje (glej priloženi osnutek dopisa).

Glede na zgoraj navedeno in v skladu s členoma 9 in 96 revidiranega Sporazuma iz Cotonouja Komisija s soglasjem visoke predstavnice za zunanje zadeve in varnostno politiko predlaga Svetu, naj konča začeta posvetovanja z Republiko Gvinejo-Bissau ter sprejme priloženi sklep.

2011/0178 (NLE)

Predlog

SKLEP SVETA

o zaključku postopka posvetovanj z Republiko Gvinejo-Bissau v skladu s členom 96 Sporazuma iz Cotonouja

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Sporazuma o partnerstvu AKP-ES, podpisanega v Cotonouju 23. junija 2000[1] (v nadaljnjem besedilu: Sporazum iz Cotonouja), kakor ga spreminja sporazum, podpisan v Luxembourgu 25. junija 2005[2], in zlasti člena 96 Sporazuma,

ob upoštevanju notranjega sporazuma o ukrepih, ki jih je treba sprejeti, in postopkih, ki jih je treba uporabljati, za Sporazum o partnerstvu AKP–ES[3], ter zlasti člena 3 Sporazuma,

ob upoštevanju predloga, ki ga je Evropska komisija sprejela v soglasju z visoko predstavnico Unije za zunanje zadeve in varnostno politiko,

ob upoštevanju naslednjega:

1. Kršeni so bili temeljni elementi člena 9 Sporazuma iz Cotonouja.

2. V skladu s členom 96 Sporazuma iz Cotonouja so se 29. marca 2011 začela posvetovanja z Republiko Gvinejo-Bissau, ki so se jih udeležili predstavniki skupine afriških, karibskih in pacifiških držav, Afriške unije, Gospodarske skupnosti zahodnoafriških držav (ECOWAS) ter skupnosti portugalsko govorečih držav (CPLP) in na katerih so predstavniki vlade Gvineje-Bissau predstavili zadovoljive predloge zavez.

3. Posvetovanja, začeta na podlagi člena 96 Sporazuma iz Cotonouja, je zato treba zaključiti in sprejeti ustrezne ukrepe za uresničitev teh zavez –

SKLENIL:

Člen 1

Posvetovanja z Republiko Gvinejo-Bissau, začeta v skladu s členom 96 Sporazuma iz Cotonouja, so zaključena.

Člen 2

Ukrepi, podrobneje navedeni v osnutku priloženega dopisa, so sprejeti v okviru ustreznih ukrepov iz člena 96(2)(c) Sporazuma iz Cotonouja.

Člen 3

Ta sklep začne veljati z dnem sprejetja. Velja osemnajst mesecev od dneva, ko ga sprejme Svet. Sklep se redno pregleduje vsaj vsakih šest mesecev po možnosti na podlagi misij spremljanja, ki jih v sodelovanju s Komisijo izvaja Evropska služba za zunanje delovanje.

Člen 4

Ta sklep se objavi v Uradnem listu Evropske unije .

V Bruslju,

Za Svet

Predsednik

PRILOGA Osnutek pisma

Spoštovani predsednik republike,

spoštovani predsednik vlade,

Evropska unija meni, da je bil upor 1. aprila 2010 in poznejše imenovanje njegovih glavnih pobudnikov na visoke pozicije vojaške hierarhije izjemno huda in groba kršitev temeljnih elementov iz člena 9 Sporazuma iz Cotonouja. Večkrat je izrazila zaskrbljenost glede nespoštovanja prevlade civilne oblasti in načel dobrega demokratičnega upravljanja v Gvineji-Bissau.

Evropska unija je tako v skladu členu 96 Sporazuma iz Cotonouja vzpostavila politični dialog z organi na oblasti, da se proučijo razmere in možne rešitve. Posvetovanja so se začela 29. marca 2011 v Bruslju, po tem ko jih je sprejela vlada Gvineje-Bissau.

Na seji so udeleženci razpravljali o potrebnih ukrepih za zagotovitev prevlade civilne oblasti, izboljšanje demokratičnega upravljanja, zagotovitev spoštovanja ustavnega reda in pravne države ter tudi za boj proti praksi nekaznovanja in organiziranemu kriminalu. Pri pripravah na posvetovanja je Gvineja-Bissau predložila memorandum, ki vključuje predloge za rešitev težav, za katere je Evropska unija v svojem dopisu z vabilom izrazila zaskrbljenost.

Evropska unija se je seznanila z zavezami, ki jih je Gvineja-Bissau predstavila na posvetovanjih, in sicer v zvezi s:

- popolnoma neodvisno izvedbo in zaključitvijo preiskav in sodnih postopkov v zvezi z umori marca in junija 2009 v ustreznih materialnih in varnostnih pogojih;

- dejanskim začetkom izvajanja reforme varnostnega sektorja na podlagi strategije, ki jo je odobril nacionalni parlament, in zakonodajnega paketa, oblikovanega s podporo misije SVOP Evropske unije;

- obnovitvijo vojaške hierarhije, da se zagotovi, da bodo na visoka poveljniška mesta imenovane osebe, ki niso sodelovale v protiustavnem ali nezakonitem ravnanju ali nasilju, v skladu z ugotovitvami in priporočili iz časovnega načrta ECOWAS za reformo varnostnega sektorja;

- odobritvijo strokovne misije za podporo reforme varnostnega sektorja in zagotavljanje zavarovanja političnih akterjev, ki je bila pripravljena s pomočjo ECOWAS, CPLP in drugih partnerjev, ter zagotavljanjem pomoči za njeno delovanje;

- pripravo, sprejetjem in dejanskim začetkom izvajanja nacionalnih operativnih načrtov za izvajanje reforme varnostnega sektorja in boj proti trgovini z drogami;

- izboljšanjem upravnega in finančnega vodenja civilnih in vojaških kadrov ter ukrepov za boj proti pranju denarja.

Evropska unija je na podlagi ugotovitev na posvetovanjih predstavnike Gvineje-Bissau pozvala, naj takoj začnejo preiskave in sodne postopke v zvezi z dogodki 1. aprila 2010, da se okrepi boj proti praksi nekaznovanja, in predlagajo podroben časovni razpored uresničevanja zavez, navedenih v nadaljevanju, v skladu z roki, določenimi v časovnem načrtu ECOWAS.

Evropska unija zaveze Gvineje-Bissau na splošno ocenjuje kot spodbudne, zato je sklenila zaključiti posvetovanja in sprejeti ustrezne ukrepe v skladu s členom 96(2)(c) Sporazuma iz Cotonouja.

Postopna ponovna vzpostavitev sodelovanja, katerega namen je poskrbeti, da se ponovno začnejo spoštovati bistveni elementi Sporazuma iz Cotonouja, bo potekala po naslednjih fazah in v skladu s Prilogo I ( seznam zavez ):

1. Trenutno Evropska unija še vedno financira pogodbe, ki se bodo kmalu iztekle, humanitarne in nujne ukrepe v neposredno podporo prebivalstvu, ki so povezani z bojem proti mednarodnemu kriminalu in podporo utrjevanja demokracije. Gvineja-Bissau je upravičena do pobude za razvojne cilje novega tisočletja v okviru ERS. O dodeljevanju sredstev za regionalne projekte, ki zajemajo Gvinejo-Bissau, ter za drugo pomoč v okviru ERS (voda, energija itd.) in začetek priprav za izvajanje prihodnjih projektov, se bo odločalo za vsak primer posebej.

2. Prekinitev projektov in programov v prednostnem sektorju za „preprečevanje sporov“ (razen PROJUST, PARACEM in izplačila prispevka za pokojninski sklad RVS v okviru PARSS) in prednostnem sektorju za „vodo in energijo“ (projekt vzpostavitve električnega omrežja mesta Bissau) ter v neprednostnem sektorju (projekt za podporo trajnostnega upravljanja cestnega prometa in podporni program za zasebni sektor) bo odpravljena, takoj po:

(i) predložitvi podrobnega časovnega razporeda izvajanja zavez na področju reforme varnostnega sektorja, v skladu s časovnim načrtom ECOWAS,

(ii) dokončanju, sprejetju, razglasitvi in objavi zakonodajnega okvira za reformo varnostnega sektorja, ki se pripravi s pomočjo misije SVOP Evropske unije (EU RVS),

(iii) odobritvi strokovne misije za podporo reforme varnostnega sektorja in zagotavljanje zavarovanja političnih akterjev, ki je bila pripravljena s pomočjo ECOWAS, CPLP in drugih partnerjev, ter zagotovitvi pomoči pri njenem delovanju in

(iv) pripravi, sprejetju in dejanskem začetku izvajanja nacionalnih operativnih načrtov za reformo varnostnega sektorja ter boj proti trgovini z drogami in pranju denarja.

3. Izplačilo prvega prispevka ERS v pokojninski sklad za upokojitev presežnih starejših zaposlenih v varnostnem sektorju (program PARSS, 9. ERS), pod pogojem dejanske dotacije s strani vlade in ECOWAS, in ponovni začetek izvajanja podpornega programa za pravosodni sektor (PROJUST, prednostni sektor „preprečevanje sporov“) se bosta lahko izvedla, če:

(i) se bodo popolnoma neodvisno izvedle in zaključile preiskave in sodni postopki v zvezi z umori marca in junija 2009 v ustreznih materialnih in varnostnih pogojih in

(ii) se bo izboljšalo upravno in finančno upravljanje javnih, civilnih in vojaških kadrov v Gvineji-Bissau.

4. Evropska unija bo razmislila o ponovnem začetku zagotavljanja finančne podpore in o pripravi novega podpornega programa za civilno in vojaško reformo (PRACEM, prednostni sektor „preprečevanje sporov“), po:

(i) nadaljevanju dejanskega izvajanja nacionalnih operativnih načrtov za reformo varnostnega sektorja ter boj proti trgovini z drogami in pranju denarja,

(ii) začetku preiskav in sodnih postopkov v zvezi z dogodki s 1. aprila 2010 ter

(iii) obnovitvi vojaške hierarhije, da se zagotovi, da bodo na visoka poveljniška mesta vojaških sil imenovane osebe, ki niso sodelovale v protiustavnem ali nezakonitem ravnanju ali nasilju, v skladu z ugotovitvami in priporočili iz časovnega načrta ECOWAS za reformo varnostnega sektorja.

Evropska unija si pridržuje pravico, da te ukrepe prilagodi glede na razvoj političnih razmer in napredek pri uresničevanju zavez.

Kot del postopka po členu 96 Sporazuma iz Cotonouja bo Evropska unija v obdobju 18 mesecev še naprej skrbno spremljala razmere v Gvineji-Bissau. V tem obdobju bo v okviru člena 8 Sporazuma iz Cotonouja potekal okrepljen dialog z vlado Gvineje-Bissau, ki bo spremljal proces ponovnega začetka spoštovanja temeljnih elementov Sporazuma iz Cotonouja. Evropska unija bo redno preverjala razmere, in sicer bo prva misija spremljanja opravljena načeloma prej kot v šestih mesecih.

V okviru člena 8 Sporazuma iz Cotonouja se obe strani zavezujeta, da bosta vzdrževali redni politični dialog v zvezi z reformami na področju političnega, pravosodnega in gospodarskega upravljanja, pri čemer pa bosta posebno pozornost namenjali reformi varnostnega sektorja, boju proti praksi nekaznovanja in organiziranemu kriminalu, zlasti trgovini z drogami.

S spoštovanjem,

Za Svet | Za Komisijo |

C. ASHTON Predsednica | A. PIEBALGS Komisar |

Priloga I: Seznam zavez

Zaveze partneric: |

Gvineja-Bissau | Evropska unija |

STANJE | Evropska komisija bo še naprej financirala veljavne pogodbe, humanitarne in nujne ukrepe v neposredno podporo prebivalstvu, ki so povezani z bojem proti mednarodnemu kriminalu in podporo utrjevanja demokracije. Zamrznitev programov in dejavnosti, za katere veljajo ustrezni ukrepi. Gvineja-Bissau je upravičena do pobude za razvojne cilje novega tisočletja. O dodeljevanju sredstev za regionalne projekte, ki zajemajo Gvinejo-Bissau, ter za drugo pomoč v okviru ERS (voda, energija itd.) in začetek priprav za izvajanje prihodnjih projektov, se bodo službe odločale za vsak primer posebej. |

PRVA FAZA Predložitev podrobnega časovnega razporeda izvajanja zavez na področju reforme varnostnega sektorja, v skladu s časovnim načrtom ECOWAS Dokončanje, sprejetje, razglasitev in objava zakonodajnega okvira1 za reformo varnostnega sektorja (RVS), ki se pripravi s pomočjo misije SVOP Evropske unije Odobritev strokovne misije za podporo reforme varnostnega sektorja in zagotavljanje zavarovanja političnih akterjev, ki je bila pripravljena s pomočjo ECOWAS, CPLP in drugih partnerjev, ter zagotovitev pomoči pri njenem delovanju Priprava, sprejetje in dejanski začetek izvajanja nacionalnih operativnih načrtov za reformo varnostnega sektorja ter boj proti trgovini z drogami in pranju denarja | Ponovni začetek izvajanja projektov in programov: v prednostnem sektorju za „preprečevanje sporov“ (razen PROJUST, PARACEM in izplačila prispevka za pokojninski sklad RVS v okviru PARSS), v prednostnem sektorju za „vodo in energijo“ (projekt za vzpostavitev električnega omrežja mesta Bissau), v neprednostnem sektorju (projekt za podporo trajnostnega upravljanja cestnega prometa in podporni program za zasebni sektor). |

DRUGA FAZA Popolnoma neodvisna izvedba in zaključitev preiskav in sodnih postopkov v zvezi z umori marca in junija 2009 v ustreznih materialnih in varnostnih pogojih Izboljšanje upravnega in finančnega upravljanje javnih, civilnih in vojaških kadrov v Gvineji-Bissau | Ponovni začetek izvajanja podpornega programa za pravosodni sektor (PROJUST, prednostni sektor „preprečevanje sporov“) Izplačilo prispevka v pokojninski sklad za upokojitev presežnih starejših zaposlenih v okviru podpornega programa za reformo varnostnega sektorja – PARSS (prednostni sektor „preprečevanje sporov“) pod pogojem dejanske dotacije s strani vlade in ECOWAS |

TRETJA FAZA Dejansko izvajanje nacionalnih operativnih načrtov za reformo varnostnega sektorja ter boj proti trgovini z drogami in pranju denarja Začetek preiskav in sodnih postopkov v zvezi z dogodki s 1. aprila 2010 Obnovitev visoke vojaške hierarhije, da se zagotovi, da bodo na visoka poveljniška mesta vojaških sil imenovane osebe, ki niso sodelovale v protiustavnem ali nezakonitem ravnanju ali nasilju, v skladu z ugotovitvami in priporočili iz časovnega načrta ECOWAS za reformo varnostnega sektorja | Ponovni začetek izvajanja programov: za podporo reforme civilne in vojaške uprave – PARACEM (prednostni sektor „preprečevanje sporov“) za proračunsko podporo |

1 Zakonodajni okvir reforme varnostnega sektorja (okvirni seznam):

strateški okvir nacionalne obrambe, sistemski zakon o nacionalni obrambi, sistemski zakon o temeljni organizaciji vojaških sil, sistemski zakon o poveljniku generalštaba vojaških sil, sistemski zakon o kopenski vojski, sistemski zakon o mornarici, sistemski zakon o zračnih silah, sistemski zakon o ministrstvu za nacionalno obrambo, zakon o stanju vojske (revizija zakona št. 3/99), zakon o služenju vojaškega roka (revizija zakona št. 4/99), sistemski zakon o notranjem ministrstvu

[1] UL L 317, 15.12.2000, str. 3.

[2] UL L 287, 28.10.2005, str. 4.

[3] UL L 317, 15.12.2000, str. 376, kakor je bil spremenjen v UL L 247, 9.9.2006, str. 48.